粹翁用奇父韻賦九日與義同賦兼呈奇父
作者：陳與義
朝代：宋

paragraphs: 安隱輕節序，艱難惜歡娛。
先生守苜蓿，朝士誇茱萸。
前年鄧州城，風雨傾客居。
何嘗疏麯生，麯生自我疏。
豈無登高地，送目與雲俱。
門生及兒子，勸我升籃輿。
出門復入門，戈旆填街衢。
去年郢州岸，孤檝對壞郛。
莫招大夫魂，誰攬使君鬚。
獨題懷古句，枯硯生明珠。
亦復躋荒戍，日暮野踟躕。
白衣終不至，眇眇空愁予。
今年洞庭上，九折餘崎嶇。
時憑岳陽樓，山川看縈紆。
孫兄語蟬連，王丈色敷腴。
不用踏筵舞，秋風摇菊株。
樂哉未曾有，是夢其非歟。
丈夫各堂堂，坐受世故驅。
會須明年節，醉倒還相扶。
此花期復對，勿令墮空虛。
明日風景佳，南翔先一鳧。
可言知機早，政爾因鱸魚。
分襟肺肝熱，撫事歲月迂。
歸家問瓶錫，生理何必餘。
相期衡山南，追步凌忽區。
回首望堯雲，中原莽榛蕪。
臣豈專愛死，有懷竟不舒。
老謀與壯事，二者慚俱無。